NWR หุ้นเล็กแบ็กล็อกหนา
ถ้าพูดถึงหุ้นรับเหมาก่อสร้างที่อยู่ในตลาดหลักทรัพย์ฯ บริษัท เนาวรัตน์พัฒนาการ จำกัด (มหาชน) หรือ NWR น่าจะติด TOP 5...
21 ก.ย. 2563

สำนักข่าวรัชดา
ถ้าพูดถึงหุ้นรับเหมาก่อสร้างที่อยู่ในตลาดหลักทรัพย์ฯ บริษัท เนาวรัตน์พัฒนาการ จำกัด (มหาชน) หรือ NWR น่าจะติด TOP 5…
แต่ช่วงที่ผ่านมาเวลามีการประมูลโครงการก่อสร้างขนาดใหญ่ ไม่ค่อยเห็น NWR เข้าร่วมประมูลสักเท่าใด จะเห็นก็แต่ 3 เจ้าใหญ่อย่างบริษัท ช.การช่าง จำกัด (มหาชน) หรือ CK, บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC และบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD หรือบางครั้งก็มีบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ร่วมแจมเท่านั้น..!!
ขณะที่ NWR จะเป็น “ซูเปอร์ซับ” เป็นซับคอนแทร็ก (Sub Contract) ให้กับบริษัทรับเหมาก่อสร้างเจ้าอื่นมากกว่า
อย่างเคสล่าสุดที่ไปคว้างานก่อสร้างรันเวย์ 3 ท่าอากาศยานสุวรรณภูมิ วงเงิน 9,713.36 ล้านบาท เป็นหนึ่งในไม่กี่งานที่ NWR รับงานโดยตรง
แต่ด้วยฐานทุนไม่หนาพอ NWR จึงต้องมีพันธมิตร ซึ่งเคสนี้ไปจับมือกับบริษัท ถนอมวงศ์บริการ จำกัด ก็น่าจะทำให้ผลตอบแทนดีขึ้น มาร์จิ้นสูงขึ้น อย่างน้อย ๆ ต้นทุนก็จะถูกลง เนื่องจากถนอมวงศ์บริการ เป็นบริษัทลูกของบริษัท ทิปโก้แอสฟัลท์ จำกัด (มหาชน) หรือ TASCO ผู้ผลิตยางมะตอยรายใหญ่ของไทย
ทว่า NWR แม้จะตัวเล็ก…แต่ก็เล็กพริกขึ้นหนู มีงานล้นมือ…โดย ณ สิ้นไตรมาส 2 มีแบ็กล็อกสูงถึง 38,261 ล้านบาท แบ่งเป็นงานที่ลงนามในสัญญาแล้ว 15,100 ล้านบาท และรอลงนามอีก 23,200 ล้านบาท ซึ่งกินยาวอย่างน้อย ๆ ก็ไม่ต่ำกว่า 3 ปี..!!
ไม่นับรวมช่วงไตรมาส 3 (ก.ค.-ก.ย.) ที่มีงานเข้ามาเติมอีกไม่ต่ำกว่า 5 งาน ไล่ตั้งแต่รับงานก่อสร้างสะพานข้ามแม่น้ำแม่กลองแบบ Extra closed จากบริษัท เอ.เอส.แอสโซซิเอท เอนยิเนียริ่ง (1964) จำกัด มูลค่า 267 ล้านบาท
รับงานก่อสร้างโรงไฟฟ้า B.Grimm Power (Laem Chabang) จาก TPSC (THAILAND) Co.,Ltd. มูลค่า 351 ล้านบาท
รับงานก่อสร้างโรงไฟฟ้า Amata B.Grimm Power1 &amp; Amata B.Grimm Power2; ABP1R &amp; ABP2R จาก TPSC (THAILAND) Co.,Ltd. มูลค่า 673 ล้านบาท
รับงานก่อสร้างอุโมงค์ทางเดินลอดถนนมหาราช จากกรุงเทพมหานคร มูลค่า 174 ล้านบาท
และรับงานก่อสร้างอุโมงค์ทางลอดใต้ถนนหน้าพระลาน จากกรุงเทพมหานคร มูลค่า 766 ล้านบาท
แหม๊…เห็นหุ้นเงียบ ๆ แต่งานเพียบนะคะ..!!
แถมยังมีงานที่กำลังประมูลอีก 55,392 ล้านบาท
ที่สำคัญ ด้วยความที่ NWR เป็นบริษัทไม่ใหญ่มาก ทำให้มีความคล่องตัว แถมมาร์จิ้นแต่ละงานก็พอไปได้ จึงทำให้ NWR อยู่รอดปลอดภัยมาได้ท่ามกลางมหาวิกฤตโควิด โดยโชว์กำไรสุทธิสองไตรมาสติดต่อกัน…ครึ่งปีแรกตุนกำไรไว้แล้ว 47 ล้านบาท
ไม่เหมือนกับบริษัทใหญ่ที่ตกอยู่ในสถานการณ์ย่ำแย่…บางค่ายกำไรลดลงฮวบฮาบ ขณะที่บางค่ายแทบไม่มีแบ็กล็อกในมือเลย ส่งผลให้ครึ่งปีแรกขาดทุนเละเทะ…น่าเป็นห่วงจริง ๆ
นักวิเคราะห์ประเมินปีนี้ NWR จะมีรายได้รวม 10,350 ล้านบาท เติบโต 34% และมีกำไรสุทธิ 85 ล้านบาท ดีขึ้นจากปีก่อนที่ขาดทุน 515 ล้านบาท
โดยแนะนำ “ซื้อ” ราคาเป้าหมาย 0.65 บาท
ก็ยังมีอัพไซด์ให้เล่นอีกพอสมควร…แต่ถ้าจะเห็นต่างก็ไม่ว่ากัน…
แต่เห็นแบ็กล็อก NWR หนาแน่นซะขนาดนี้ อย่างน้อย ๆ ก็เบาใจได้ว่า ปีนี้น่าจะไม่เห็น NWR พลิกมาขาดทุนหรอก (มั้ง)…
…อิ อิ อิ…